钦定古今图书集成/明伦汇编/家范典/第039卷 > 童蒙须知 > 《杂细事宜第五》
## 钦定古今图书集成/明伦汇编/家范典/第039卷 > 童蒙须知 > 《杂细事宜第五》

凡子弟须要早起晏眠，凡喧哄斗争之处不可近，无
益之事不可为，谓如赌博、笼养、打球、踢球、《放风禽》等
事。

凡饮食有则食之，无则不可思索，但粥饭充饥不可
缺。凡向火勿迫近火傍，不惟举止不佳，且防焚爇衣
服。凡相揖必折腰。凡对父母长上朋友必称名。凡称
呼长上，不可以字，必云某丈，如弟行者则云某姓某
丈。凡出外及归，必于长上前作揖，虽暂出亦然。凡饮
食于长上之前，必轻嚼缓咽，不可闻饮食之声。凡饮
食之物，勿争较多少美恶。凡侍长者之侧，必正言拱
手，有所问，则当诚实对言，不可妄。凡开门揭帘，须徐
徐轻手，不可令震惊响。凡众坐，必敛身，勿广占坐席
几。侍长上出行，必居路之右，住必居左。凡饮酒，不可
令至醉。凡如厕，必去上衣，下必浣手。凡夜行，必以灯
烛，无烛则止。凡待奴仆，必端严，勿得与之嬉笑。执器
皿必端严，惟恐有失。凡危险，不可近。凡道路遇长者，
必正立拱手，疾趋而揖。凡夜卧，必用枕，勿以寝衣覆
首。凡饮食，举匙必置著，举著必置匙，“食已，则置匙著
于案。”

杂细事宜，品目甚多，姑举其略，然大概具矣。凡此五篇，若能遵守不违，自不失为谨愿之士。必又能读圣贤之书，恢大此心，进德修业，入于大贤君子之域，无不可者。汝曹宜勉之。